ປະທານຄະນະກຳມະການສູນກາງແນວໂຮມ ປະເທດຊາດຫວຽດນາມ ຕ້ອນຮັບເອກອັກຄະລັດຖະທູດ ອົດສຕາລີ
27 ມິຖຸນາ 2014 - 12:02:53
ປະທານຄະນະກຳມະການສູນກາງແນວໂຮມປະເທດຊາດຫວຽດນາມ
ຕ້ອນຮັບເອກອັກຄະລັດຖະທູດ ອົດສຕາລີ
(ພາບ: chinhphu.vn)
(vovworld) – ຕອນບ່າຍວັນທີ 26/06, ທີ່ການຕ້ອນຮັບທ່ານເອກອັກຄະລັດຖະທູດ ອົດສຕາລີ Hugh Borrowman, ທ່ານປະທານຄະນະກຳມະການສູນກາງແນວໂຮມປະເທດຊາດຫວຽດນາມ ຫງວຽນທ້ຽນເຍີນ ໄດ້ແນະນຳກັບທ່ານເອກອັກຄະລັດຖະທູດ Hugh Borrowman ກ່ຽວກັບທີ່ຕັ້ງ, ບົດບາດ, ໜ້າທີ່ຂອງແນວໂຮມປະເທດຊາດຫວຽດນາມ ໃນການຕິດຕາມກວດກາການປະຕິບັດລະບອບ, ນະໂຍບາຍສຳລັບຜູ້ມີຄຸນງາມຄວາມດີ, ການປະຕິບັດກົດໝາຍກ່ຽວກັບການຜະລິດ, ດຳເນີນທຸລະກິດວັດຖຸອຸປະກອນກະສິກຳ; ໂຄງການສົມທົບກັນຕິດຕາມກວດກາການປະຕິບັດນະໂຍບາຍປະກັນໄພສຳລັບຄົນງານໃນຮູບແບບວິສາຫະກິດຕ່າງໆ. ກ່ຽວຂ້ອງເຖິງບັນຫາທະເລຕາເວັນອອກ, ທ່ານ ຫງວຽນທ້ຽນເຍີນ ໄດ້ຕີລາຄາສູງ ຫຼັກໝັ້ນສະເໝີຕົ້ນສະເໝີປາຍຂອງອົດສຕາລີ ກ່ຽວກັບບັນຫາທະເລຕາເວັນອອກ, ໂດຍສະເພາະແມ່ນໃນຕໍ່ໜ້າສະພາບການສັບສົນຄືປະຈຸບັນຢູ່ທະເລຕາເວັນອອກ, ໃນນັ້ນການສະໜັບສະໜູນຢ່າງແຮງໃນການຮັບປະກັນຄວາມສະຫງົບປອດໄພ, ຄວາມເສລີດ້ານການຄ້າ ແລະ ການເດີນທະເລ, ເຄົາລົບກົດໝາຍສາກົນ, ໃນນັ້ນມີສົນທິສັນຍາສະຫະປະຊາຊາດກ່ຽວກັບກົດໝາຍວ່າດ້ວຍທະເລ. ກ່ຽວກັບການພົວພັນລະຫວ່າງ 2 ປະເທດ, ທ່ານ ຫງວຽນທ້ຽນເຍີນ ຢືນຢັນວ່າ, ຍາມໃດຫວຽດນາມ ກໍ່ຖືການພົວພັນກັບອົດສຕາລີ ເປັນສຳຄັນ; ຕີລາຄາສູງການພົວພັນຄູ່ຮ່ວມມືຮອບດ້ານລະຫວ່າງຫວຽດນາມ - ອົດສຕາລີ ເຊິ່ງປະຈຸບັນພວມພັດທະນາຢ່າງເລິກເຊິ່ງ, ກວ້າງຂວາງໃນທຸກຂົງເຂດ ກໍ່ຄືການຮ່ວມມືດ້ານການຄ້າ - ການລົງທຶນທີ່ມີບາດກ້າວພັດທະນາຢ່າງຕັ້ງໜ້າ.